CELEX: 52013DP0237
Language: sk
Date: 2013-06-11 00:00:00
Title: Rozhodnutie Európskeho parlamentu o žiadosti z 11. júna 2013 o zbavenie imunity Małgorzaty Handzlikovej (2012/2238(IMM))

19.2.2016   
            
            
               SK
            
            
               Úradný vestník Európskej únie
            
            
               C 65/181
            
         P7_TA(2013)0237
   Žiadosť o zbavenie imunity poslankyne Małgorzaty Handzlikovej
   Rozhodnutie Európskeho parlamentu o žiadosti z 11. júna 2013 o zbavenie imunity Małgorzaty Handzlikovej (2012/2238(IMM))
   (2016/C 065/27)
   
      Európsky parlament,
   
   
               —
            
            
               so zreteľom na žiadosť o zbavenie imunity Małgorzaty Handzlikovej, ktorú štátny zástupca Poľskej republiky zaslal 3. júla 2012 v súvislosti s vyšetrovaním kancelárie okresného prokurátora Varšavy VI DS 312/10 a ktorá bola oznámená na plenárnom zasadnutí 10. septembra 2012,
            
         
               —
            
            
               po vypočutí Małgorzaty Handzlikovej v súlade s článkom 7 ods. 3 rokovacieho poriadku,
            
         
               —
            
            
               po vypočutí generálneho riaditeľa Európskeho úradu pre boj proti podvodom Giovanniho Kesslera a generálneho riaditeľa Európskeho parlamentu pre financie Rogera Vanhaerena,
            
         
               —
            
            
               so zreteľom na článok 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o priamych a všeobecných voľbách poslancov Európskeho parlamentu z 20. septembra 1976,
            
         
               —
            
            
               so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010 a 6. septembra 2011 (1),
            
         
               —
            
            
               so zreteľom na článok 105 Ústavy Poľskej republiky,
            
         
               —
            
            
               so zreteľom na článok 6 ods. 2 a článok 7 rokovacieho poriadku,
            
         
               —
            
            
               so zreteľom na správu Výboru pre právne veci (A7-0195/2013),
            
         
               A.
            
            
               keďže prokurátor Poľskej republiky požiadal, aby poslankyňa Európskeho parlamentu Małgorzata Handzlik bola v súvislosti s vyšetrovaním a možným trestným stíhaním vo veci údajného spáchania trestného činu zbavená parlamentnej imunity;
            
         
               B.
            
            
               keďže podľa článku 9 Protokolu č. 7 o výsadách a imunitách Európskej únie členovia požívajú na území ich vlastného štátu imunitu priznanú členom parlamentu daného štátu;
            
         
               C.
            
            
               keďže článok 105 ods. 2 Ústavy Poľskej republiky stanovuje, že poslanci môžu byť stíhaní len so súhlasom Parlamentu;
            
         
               D.
            
            
               keďže žiadosť prokurátora Poľskej republiky sa týka konania vo veci údajného spáchania trestného činu podľa poľského trestného zákona zo 6. júna 1997;
            
         
               E.
            
            
               keďže formálne obvinenie sa týka pokusu o porušenie článku 270 ods. 1 a článku 286 ods. 1 tohto trestného zákona, ktoré sa jednotlivo týkajú podvodu a použitia falošných dokumentov;
            
         
               F.
            
            
               keďže Małgorzata Handzlikova je obvinená z toho, že sa pokúsila spáchať podvod poškodzujúci finančné záujmy Únie údajným predložením nepravých dokladov, aby získala náhradu nákladov na jazykový kurz, na ktorom sa v skutočnosti nezúčastnila;
            
         
               G.
            
            
               keďže údajné činy nepredstavujú vyjadrené názory ani hlasovanie pri výkone úloh poslanca Európskeho parlamentu na účely článku 8 Protokolu č. 7 o výsadách a imunitách Európskej únie;
            
         
               H.
            
            
               keďže vzhľadom na okolnosti, za ktorých k prípadu Małgorzaty Handzlikovej pristupovali rôzne zainteresované orgány, a s prihliadnutím na to, že daná suma je nízka a stav a pôvod dôkazov neistý, existujú v súvislosti s postupom vážne pochybnosti;
            
         
               I.
            
            
               keďže sa zdá, že ide o prípad, keď možno predpokladať existenciu fumus persecutionis;
               
            
         
               J.
            
            
               keďže pani Handzlikova by preto nemala byť pozbavená parlamentnej imunity;
            
         
            
               1.
            
            
               rozhodol sa Małgorzatu Handzlikovu parlamentnej imunity nezbaviť;
            
         
            
               2.
            
            
               poveruje svojho predsedu, aby ihneď postúpil toto rozhodnutie a správu gestorského výboru štátnemu zástupcovi Poľskej republiky a Małgorzate Handzlikovej.
            
         
      (1)  Rozsudok z 12. mája 1964 vo veci 101/63, Wagner proti Fohrmannovi a Krierovi (Zbierka 1964, s. 387); rozsudok z 10. júla 1986 vo veci 149/85, Wybot proti Faureovi a iným (Zbierka 1986, s. 2391); rozsudok z 15. októbra 2008 vo veci T-345/05, Mote proti Parlamentu (Zbierka 2008, s. II-2849); rozsudok z 21. októbra 2008 v spoločných veciach C-200/07 a C-201/07, Marra proti De Gregoriovi a Clementovi (Zbierka 2008, s. I-7929); rozsudok z 19. marca 2010 vo veci T-42/06, Gollnisch proti Parlamentu (Zbierka 2010, s. II-1135); rozsudok zo 6. Septembra 2011 vo veci C-163/10, Patriciello (Zbierka 2011, s. I-7565).